b'\n_START_ARTICLE_\nTrdota po Shoru\n_START_PARAGRAPH_\nTrdota po Shoru [trdota po \xc5\xa1\xc3\xb3ru] je ena od metod za merjenje trdote trdnih snovi. Uporablja se predvsem v strojni\xc5\xa1tvu in metalurgiji za materiale, ki se le elasti\xc4\x8dno deformirajo. To so kav\xc4\x8duk, elastomeri in drugi polimerni materiali. Metoda je dobila ime po ameri\xc5\xa1kem industrialcu A. Shoreu iz Freeporta v ameri\xc5\xa1ki zvezni dr\xc5\xbeavi New York, katerega podjetje Shore Instrument and Manufacturing Company je okoli leta 1905 izdelalo napravo za ugotavljanje trdote, imenovano skleroskop (angle\xc5\xa1ko scleroscope). Naprava je imela tri merilne lestvice: trdoto je merila v svoji lestvici od 0-120 (odtod: po Shoru), prikazovala pa je tudi ekvivalent merjenja po Rockwellu in po Brinellu._NEWLINE_Pri postopku se meri vi\xc5\xa1ina, do katere se odbije spu\xc5\xa1\xc4\x8deni skaka\xc4\x8d. Povr\xc5\xa1ina se ne po\xc5\xa1koduje, metoda je zelo enostavna. Oznaka je HS, vrednost pa brezrazse\xc5\xbeno \xc5\xa1tevilo. Po DIN 53505 in ISO 868 sta standardizirani metodi Shore A in Shore D. Pri obeh metodah je vtiskalno telo valj\xc4\x8dek, katerega vrh je zabru\xc5\xa1en v prisekan sto\xc5\xbeec. Ta je ostrej\xc5\xa1i pri metodi Shore D. na preizku\xc5\xa1anec deluje preko vtiskalne igle sila vzmeti. Vtiskalna igla se ugrezne v preizku\xc5\xa1anec toliko, da sta v ravnovesju sila vzmeti in sila preizku\xc5\xa1anca, ki izhaja iz njegove elasti\xc4\x8dne deformacije. Pri tr\xc5\xa1ih snoveh je ugrez manj\xc5\xa1i kot pri mehkej\xc5\xa1ih. Trdoto navadno odberemo neposredno z ustrezne lestvice, \xc4\x8de pa merimo ugrez h, jo izra\xc4\x8dunamo iz ena\xc4\x8dbe:_NEWLINE_Shore A (D) = 100 \xe2\x80\x93 40h,_NEWLINE_kjer je h globina vtiska. Smiselne vrednosti trdote pri Shore A so v obmo\xc4\x8dju med 10 in 90 enot, pri Shore D pa med 30 in 90 enot. Oznaka 75 Shore A \xe2\x80\x93 pomeni, da je trdota izmerjena z metodo Shore A, enaka 75 enot._NEWLINE_a - \xc3\x98 (3,00 \xc2\xb1 0,10)mm_NEWLINE__NEWLINE_b - \xc3\x98 (1,25 \xc2\xb1 0,15)mm_NEWLINE__NEWLINE_c - (2,50 \xc2\xb1 0,02)mm_NEWLINE__NEWLINE_d - (0,79 \xc2\xb1 0,01)mm_NEWLINE__NEWLINE_r - (0,10 \xc2\xb1 0,01)mm_NEWLINE__NEWLINE_f - \xc3\x98 (18,00 \xc2\xb1 0,50)mm'